© Георги Кожухаров

Само за една година населението на България е намаляло с 51 825 души, като вече е 7 050 034 души. Това показват данните на Националния статистически институт (НСИ) за демографските процеси в страната през 2017 г. Така през миналата година българите са намалявали със 142 души на ден.

По-рано през деня в свой анализ на демографските процеси в Европейския съюз Евростат обяви, че населението на България е намаляло с 416 хил. души за последните десет години. За същия период от време населението в ЕС се е увеличило с 11.5 милиона души.

Жените в страната са с малко над 205 хиляди повече от мъжете. От НСИ отчитат, че продължава процесът на застаряване на населението. В края на 2017 г. лицата на 65 и повече навършени години са 1 481 908, което представлява 21% от населението на страната. По този показател се има ръст с 0.3 процентни пункта, а спрямо 2001 г. - с 4.1 процентни пункта.

Делът на хората в пенсионна възраст е най-висок в областите Видин, Габрово и Кюстендил. Най-нисък пък е в областите София и Варна.

Застаряването на населението води до повишаване на неговата средна възраст, която от 40.4 години през 2001 г. нараства на 41.2 години през 2005 г. и достига 43.6 години в края на миналата година.

В края на 2017 г. децата в България до 15-годишна възраст са 1 004 376, или 14.3% от общия брой на населението, като спрямо 2016 г. този дял се увеличава с 0.2 процентни пункта. Относителният дял на населението под 15 години е най-висок в областите Сливен и Бургас, а най-нисък - в областите Смолян и Габрово.

Градовете в страната с население над 100 хил. жители са шест, като в тях живеят 34.1% от българите. Общо в градовете пък живеят 73.5 на сто от населението.